Njena najuspešnejša sezona je bila leta 2002. Zmagala je v teku na 800 m na evropskem dvoranskem prvenstvu na Dunaju, kjer je s časom 1:55,82 postavila svetovni dvoranski rekord, na atletskem mitingu EAA v belgijskem Heusden Zolderju, kjer je s časom 1:55,19 kljub slabim vremenskim razmeram dosegla tudi najboljši rezultat leta na svetu in trinajsti najboljši rezultat vseh časov, ter na evropskem prvenstvu. Tega leta je bila nominirana za Slovenko leta, prejela pa je naziv slovenske športnice leta (znova v letih 2003 in 2004).